L-aħħar ċifri tal-korporazzjoni tax-xogħol u t-taħriġ (ETC) juru li f’Settembru kien hemm 6,599 persuna tirreġistra għax-xogħol. Iċ-ċifri ppubblikati mill-Uffiċju Nazzjonali tal-Istatistika juru li bejn Settembru tas-sena l-oħra u x-xahar l-ieħor, il-persuni li qed ifittxu x-xogħol naqsu b’1020 fiż-żewġ partijiet tar-reġistru tal-qagħad. L-akbar tnaqqis fil-qagħad kien fost il-persuni li għandhom bejn 30 u 44 sena. Il-persuni li ilhom jirreġistraw aktar minn sena madankollu żdiedu b’37 waqt li naqsu b’626 dawk li kien ilhom jirreġistraw anqas minn 21 ġimgħa. Tnaqqis ieħor fil-qagħad seħħ fost il-persuni b’diżabbiltà li naqsu b’65 għalkemm għad hemm 453 persuna b’diżabbiltà li qed tfittex ix-xogħol.